USA lükkab jõuliselt Palestiina riigi projekti. Probleem on selles, et nii Olmert kui Mahmud Abbas, kes ideed toetavad, on liiga nõrgad. Arvatakse, et Rice äsjase Lähis-Ida visiidi üheks eesmärgiks oli Palestiina riigi projektile uute tugevamate liitlaste leidmine. Teatud toetus nii Iisraeli kui palestiinlaste poolel  on küll olemas, kuid vastaseid on veel rohkem. Hamas ja suur osa Iisraelist ei ole rahul ameeriklaste nägemusega Palestiina riigist. Hamasi arvates saavad palestiinlased liiga vähe maad ja Iisrael on (kuni Hamas elus), vastu palestiinlaste riigile kui sellisele. Juutidest tuleb aru saada. Hamas jätkaks suure tõenäosusega iseseisvast Palestiina riigist rakettide laskmist ja IDF-l oleks palju keerulisem neile rünnakutele vastata. Sarnased operatsioonid nagu hiljuti Gazas, ei tuleks kõne alla. IDF ületaks  siis mitte enam Palestiina omavalitsuse piiri vaid suveräänse riigi piiri, mis tähendaks otsemaid sõda. Seetõttu ei kujuta Rudolf päris hästi ette, kuidas ameeriklaste kava Palestiina riigist peaks õnnestuma.  IDF avaldas prognoosi 2007. aastaks. Huvitavad olid kaitseeelarve numbrid. Avalike allikate väitel läheb 23 miljardi šeekeli suurusest eelarvest tervelt 11 miljardit palkadeks ja veel 4 pensionite maksmiseks veteranidele. Seega jääb vaid 8 miljardit relvastusele, mis pidavat kuluma suvesõjas  kulutatud laskemoona varude uuendamisele. Rudolf ei tea - võib-olla on need numbrid ebatäpsed ja kaitseeelarve tegelik number suurem. Samas - armeel on alati vähe raha.  T. istub teises toas ja vaatab või kuulab Rannamäe filmi Küprosest. Aga võib-olla laob hoopis puzzlet ja teeb näo, et kuulab.